b'\n_START_ARTICLE_\nJohnny Dodds\n_START_PARAGRAPH_\nJohn M. \xe2\x80\x9dJohnny\xe2\x80\x9d Dodds (12. huhtikuuta 1892 \xe2\x80\x93 8. elokuuta 1940) oli yhdysvaltalainen jazzmuusikko ja yksi New Orleans -jazzin johtavista klarinetisteista. Doddsin soitolle oli tyypillist\xc3\xa4 vahva bluesv\xc3\xa4ritteisyys._NEWLINE_New Orleansissa syntynyt Dodds soitti nuorena kitaraa ja vaihtoi 17-vuotiaana klarinettiin, johon h\xc3\xa4n sai oppitunteja Lorenzo Tio Jr:lta. Dodds liittyi vuonna 1912 Kid Oryn yhtyeeseen. Vuonna 1917 h\xc3\xa4n soitti Fate Marablen jokilaivayhtyeess\xc3\xa4 ja palasi my\xc3\xb6hemmin Oryn kokoonpanoon, kunnes muutti Chicagoon vuonna 1919. H\xc3\xa4n soitti King Oliverin Creole Jazz Band -yhtyeess\xc3\xa4 vuosina 1919\xe2\x80\x931924 ja osallistui Oliverin vuoden 1923 nauhoituksiin Richmondissa. H\xc3\xa4n my\xc3\xb6s k\xc3\xa4vi yhtyeen kanssa kiertueella Yhdysvaltojen l\xc3\xa4nsirannikolla._NEWLINE_Vuonna 1924 Dodds p\xc3\xa4\xc3\xa4si orkesterinjohtajaksi Freddie Keppardin yhtyeeseen Chicagossa, jota h\xc3\xa4n johti yhteens\xc3\xa4 kuusi vuotta. H\xc3\xa4n osallistui Louis Armstrongin Hot Five- ja Hot Seven -nauhoituksiin ja nauhoitti 1920-luvulla my\xc3\xb6s muun muassa Jelly Roll Mortonin ja veljens\xc3\xa4 Baby Doddsin kanssa.'